Venstres formand, Lars Løkke Rasmussen, foreslår i Folketingets spørgetime, at en reform af beskæftigelsessystemet skal kædes direkte sammen med en ny vækstpakke.

Dermed lægger Lars Løkke Rasmussen et kontant krav på bordet forud for forhandlingerne med regeringen om den fremtidige jobindsats.

- Lad os blive inspireret af vækstpakken fra foråret, hvor regeringen gik med på Venstres forslag om at investere provenuet fra reformerne af SU og kontanthjælp i skatte- og afgiftslettelser for erhvervslivet, siger Lars Løkke Rasmussen.

Ifølge Venstres formand vil lavere skatter- og afgifter for erhvervslivet styrke konkurrenceevnen og dermed skabe arbejdspladser i Danmark, hvilket vil komme de ledige til gavn.

På partiets sommergruppemøde fremlagde Venstre sidste år et forslag til en reform af beskæftigelsessystemet, som ville betyde en besparelse på halvanden milliard kroner i 2014 og på sigt omkring fire milliarder kroner i 2020.

- Kan vi blive enige om, at det, der kan trækkes ud fra beskæftigelsessystemet, flyttes og investeres direkte i skatte- og afgiftslettelser?, lyder Lars Løkke Rasmussens spørgsmål tirsdag til statsminister Helle Thorning-Schmidt (S).

Statsministeren mener dog, at det er alt for tidligt at tale om et overskud fra reformen af beskæftigelsesindsatsen. Regeringen har nedsat et udvalg med den tidligere S-minister Carsten Koch i spidsen, som skal komme med anbefalinger til en ny jobindsats.

Først når udvalget har færdiggjort sit arbejde, vil regeringen komme med sit udspil, siger Helle Thorning-Schmidt:

- Regeringen har ikke låst sig fast på et tal, før reformen er gennemført. Det har Venstre, som forventer at spare tre milliarder kroner.

- Men hvordan kan Venstre vide, hvordan beskæftigelsessystemet vil se ud efter en reform, hvis man allerede har lagt sig fast på en besparelse?, lyder det fra Thorning, der bliver korrigeret af Løkke, som fastslår at Venstre ønsker at spare fire milliarder kroner.

Statsministerens afvisning af at svare på, om hun vil bruge et overskud fra beskæftigelsesreformen på skattelettelser, får Løkke til at minde statsministeren om SR-regeringens parlamentariske situation.

- Det kan være, jeg er indbildsk, men jeg bilder mig ind, at hvis vi skal lave en beskæftigelsesreform, og hvis vi skal lave en vækstpakke, så skal regeringen og Venstre være en del af det, siger han.

/ritzau/